Gary Moore

Gary Moore, celým menom Robert Wiliam Gary Moore (* 4. apríl 1952, Belfast, Severné Írsko – † 6. február 2011, Estepona, Španielsko) bol severoírsky gitarista a spevák hrajúci blues-rock.

 Životopis 
Ako jedenásťročný začal hrať na gitare a šestnásťročný sa stal členom dublinskej skupiny Skid Row. Po odchode zo skupiny, založil v roku 1973 Gary Moore Band a vydal debutový album Grinding Stone. O rok neskôr sa stal členom Thin Lizzy a nahral s nimi album Night Life. Potom sa pripojil ku skupine Colosseum II a v druhej polovici sedemdesiatych rokov s nimi vydal platne Strange New Flesh a Electric Savage. 

V roku 1978 sa osamostatnil, nahral album Back on the Streets na ktorom sa spevácky spolupodieľal spevák, gitarista a basák Phil Lynott z Thin Lizzy. V roku 1979 sa titulnou piesňou a baladou „Parisienne Walkways“ z tohto albumu dostal prvýkrát do hitparád. Po albume Back on the Streets sa opäť vrátil do skupiny Thin Lizzy a spolupracoval na Black Rose. Nasledovalo turné po USA, ktoré ukázalo, že aj keď hudobne hardrocková skupina dobre ladí s keltsko-írskou melodickou gitarou Garyho Moora, jej divokosť a občasné drogové úlety mu nevyhovujú. Keď nezhody medzi nimi vyvrcholili, Moore sa schválne nedostavil opakovane na tri koncerty a dostal hodinovú výpoveď od manažéra skupiny.

Začiatkom osemdesiatych rokov zostavil kapelu G-Force a vydal rovnomenný album, ktorý nebol príliš úspešný. Znova začal hrať sólovo, v roku 1982 nahral Corridors of Power, potom nasledoval Victims of the Future. V roku 1985 naposledy spolupracoval s Philom Lynottom na protivojnovej skladbe Out in the Fields, ktorá sa nachádza na melodickom albume s írskymi hudobnými motívmi Run for Cover. 

Začiatkom deväťdesiatych rokov sa Gary Moore vrátil k hudbe, ktorá ho formovala už v dospievaní, k blues, rockovému hudobnému základu. V roku 1990 nahral bluesový album Still Got the Blues, nasledovali After Hourse a Blues Alive. Po týchto albumoch sa spojil s hudobníkmi z niekdajšieho tria Cream bubeníkom Gingerom Bakerom a spievajúcim basgitaristom Jackom Brucom. Pod názvom BBM (podľa začiatočných písmen ich priezvisk) vydali v roku 1994 album Around the Next Dream. Z roku 1995 pochádza sólový album Blues For Greeny, ktorým vzdal úctu vtedy ťažko chorému Petrovi Greenovi zakladateľovi a vedúcemu skupiny Fleetwood Mac.

Smrť
Gary Moore zomrel na infarkt srdca  vo veku 58 rokov, dňa 6. februára 2011, v skorých hodinách. V tom čase bol na dovolenke v hoteli Kempinski v meste Estepona v Španielsku so svojou priateľkou.

 Diskografia 
Grinding Stone (1973)
Back on the Streets (1978)
G-Force (1980)
Corridors of Power (1982)
Dirty Fingers (1984)
Victims of the Future (1984)
Run for Cover (1985)
Wild Frontier (1987)
After the War (1989)
Still Got the Blues (1990)
After Hours (1992)
Blues for Greeny (1995)
Dark Days in Paradise (1997)
A Different Beat (1999)
Back to the Blues (2001)
Scars (2002)
Power of the Blues (2004)
Old New Ballads Blues (2006)
Close As You Get (2007)
Bad for You Baby (2008)

 Referencie 

 Iné projekty 

 Externé odkazy 
 Oficiálna stránka


Kategória:Severoírski bluesoví speváci
Kategória:Severoírski bluesoví gitaristi
Kategória:Severoírski bluesoví basgitaristi
Kategória:Severoírski bluesoví klávesisti
Kategória:Severoírski džezoví speváci
Kategória:Severoírski džezoví gitaristi
Kategória:Severoírski džezoví basgitaristi
Kategória:Severoírski džezoví klávesisti
Kategória:Severoírski heavymetaloví speváci
Kategória:Severoírski heavymetaloví gitaristi
Kategória:Severoírski heavymetaloví basgitaristi
Kategória:Severoírski heavymetaloví klávesisti
Kategória:Severoírski rockoví speváci
Kategória:Severoírski rockoví gitaristi
Kategória:Severoírski rockoví basgitaristi
Kategória:Severoírski rockoví klávesisti
Kategória:Severoírski textári piesní
Kategória:Členovia skupiny Thin Lizzy
Kategória:Sóloví gitaristi
Kategória:Bluesrockoví hudobníci
Kategória:Úmrtia na infarkt myokardu
Kategória:Osobnosti z Belfastu